Belangrike inligting oor die 2021-belastingseisoen - Solidariteit Finansiële Dienste (SF Dienste)
Belangrike inligting oor die 2021-belastingseisoen
By EditorDefault Post 12 August 2021
Die Suid-Afrikaanse Inkomstediens (SARS) se datums vir die indien van belastingopgawes is:
1 Julie 2021 tot 23 November 2021 – Belastingopgawes word aanlyn ingedien.
1 Julie 2021 tot 28 Januarie 2022 – Indien jy voorlopige belasting betaal of 'n trust bestuur, kan jy gedurende hierdie tydperk jou opgawes deur middel van SARS eFiling of SARS MobiApp indien.
Indien jy dit nie self aanlyn kan doen nie, maak 'n afspraak by jou naaste SARS-kantoor, waar jy bygestaan sal word, of raadpleeg 'n konsultant.
'n Beduidende aantal individuele belastingbetalers sal, soos in 2020, outomaties aangeslaan word. Die proses sal ongeveer op dieselfde tyd begin as wat hierbo uiteengesit word. Persone wat die uitkoms van hierdie aanslag aanvaar, hoef nie 'n opgawe in te dien nie.
Die outomatiese aanslag sal gebaseer word op die inligting wat SARS van werkgewers, finansiële instellings, mediese fondse, die administrateurs van uittreeannuïteite en ander verskaffers van derdepartydata ontvang. Dis raadsaam om eerder 'n opgawe in te dien as jou finansiële posisie meer gekompliseerd is.
Indien jy nog nie jou IRP5, IT3(a)'s en ander belastingsertifikate soos mediese en uittreeannuïteitsfondssertifikate of enige ander toepaslike derdepartydata ontvang het om te bepaal wat jou belastingverpligtinge vir 2021 is nie, kontak sonder versuim die betrokke instansies om te verseker dat jy aan die indieningsvereistes voldoen.
Indien jy die uitslag van die outomatiese aanslag aanvaar of wanneer 'n terugbetaling aan jou verskuldig is nadat jy 'n opgawe ingedien het, sal SARS die bedrag in jou bankrekening betaal.
Indien jy SARS geld skuld, kan jy 'n inbetaling op SARS seeFiling, die SARS MobiApp, of per EFT maak voor of op die datum wat op jou aanslagkennisgewing aangedui word.
Wat om vooraf te doen
Hierdie voorafkennisgewing van SARS bied aan jou die geleentheid om jou dokumentasie betyds gereed te kry om te verseker dat die indien van jou belastingopgawe glad verloop.
Wees voorbereid deur solank die volgende te doen:
Maak seker dat jy jou IRP5, IT3(a)'s en ander belangrike dokumente betyds kry.
Verander jou SARS eFiling- en MobiApp-gebruikersnaam en -wagwoord indien jy dit vergeet het.
Werk jou persoonlike inligting soos bankbesonderhede, adres en kontakbesonderhede by op SARS eFiling of die SARS MobiApp.